钦定古今图书集成/明伦汇编/官常典/第332卷 > 刘麟
## 钦定古今图书集成/明伦汇编/官常典/第332卷 > 刘麟

按《明外史》本传：“麟字元瑞，本安仁人。世为南京广洋
卫副千户，因家焉。绩学能文，与顾璘、徐祯卿称江东
三才子。弘治九年，成进士。适言官庞泮等下狱，麟偕
同年生陆崑抗疏救。除刑部主事，进员外郎，录囚畿
内，平反三百九十馀人。正德初，进郎中，出为绍兴府
知府。刘瑾衔麟除官，不谒谢。甫五月，摭前录囚细故”，
罢为民。士民醵金，赆不受，为建小刘祠，以配汉刘宠，
因寓湖州，与吴琬、施侃、孙一元、龙霓为“湖南五隐。”瑾
诛，起补西安。遭父忧，乐吴兴山水，奉父柩葬焉。遂居
湖州。起陕西左参政，督粮储。都御史邓璋督师，议加
赋充饷，麟力争。会陜民诣阙，愬，得寝。寻迁云南按察
使，谢病归。嘉靖初，召拜太仆卿，进右副都御史，巡抚
保定。六府中官耿忠守备紫荆，多纵，麟劾奏之。后父
陈万言乞武清、东安地，麟与御史任洛争，不纳。请“捐
天津三卫屯田课，及出库储给河间三卫军月饷，征
逋课以偿。”皆报可。帝因谕户部，中外军饷未给者，悉
补给之。再引疾归。起大理卿，拜工部尚书。侍卫军不
给衣履，锦衣帅骆安援红盔军例以请，麟执不可。诏
量给银自制，后五载一给为常。四司财物悉贮后堂
大库，司官出纳多侵渔，麟请特除一郎官主之。帝称
善，因赐名“节慎库。”已上《节财十四事，汰内府》诸监局
冒破钱，中贵大恨。及显陵工竣，执役者咸觊官，麟止
拟赉，群小愈怨。会帝纳谏官言，停中外杂派工役。麟
牒停浙江、苏、松织造，而上供袍服在停中。中官吴勋
以为言，遂勒麟致仕。久之，显陵殿阁雨漏，追论麟落
职。麟清修直节，当官不挠。居工部，为天子惜财谨费，
仅逾年而罢。居郊外南坦，赋诗自娱。守为筑一台，令
为构堂，始有息游之所。家居三十馀年。廷臣频论荐，
尚书李默造访，以乳羊易市沽，欢饮达旦。晚好楼居，
力不能构，悬篮舆于梁，曲卧其中，名曰“神楼。”文徵明
绘图遗之。年八十七卒。赠太子少保，谥清惠。